‘‘ঝিন্দ’’-কে ঘিরে রয়েছে কত গল্প, কত রহস্য। সে সবের কতটা বাস্তব, কতটা আবার কল্পনার চৌকাঠ পেরিয়ে হানা দেয় রোমাঞ্চের আঙিনায়।
সেই ঝিন্দ, আর এই ঝিন্দ। হরিয়ানার আর পাঁচটা এলাকার মতো এখানেও মহিলাদের উপরে যৌননিপীড়নের মাত্রা আজ ঘোরতর দুশ্চিন্তার বিষয়। আতঙ্ক এখানে হানা দেয় ধর্ষণ, শ্লীলতাহানির নাম নিয়ে। কিন্তু এ বার থেকে বোধহয় চাকাটা উল্টো দিকে ঘুরিয়ে দিলেন জিতেন্দ্র ছাতার নামে এক ছাপোষা কৃষক। তিনি যে কাজটি করেছেন, তার আবেদন ঝিন্দের ছোট্ট গণ্ডি পেরিয়ে তামাম ভারত, এমনকী দুনিয়ারও জানা উচিত। এবং জেনে কুর্নিশ করা উচিত এই কৃষককে।
গণধর্ষণের শিকার এক মহিলাকে বিয়ে করেছেন হরিয়ানার এই কৃষক। এটুকু পড়ে যদি জিতেন্দ্রর মাহাত্ম্য বিচারে কেউ বসেন, তা হলে তিনি বড়সড় ভুল করবেন। জিতেন্দ্র কিন্তু স্ত্রীর জন্য বিচার চেয়ে আদলতে যাননি। বরং তিনি যে কাজ করেছেন, তা আর কেউ ভাবতে পারবেন কি না, সন্দেহ। এমন ঘটনা শুধুমাত্র সিনেমাতেই সম্ভব।
জিতেন্দ্র তাঁর স্ত্রীকে আইনের স্নাতক কোর্সে ভর্তি করে দিয়েছেন। আইনের সর্বোচ্চ ডিগ্রি তিনি দেখতে চান স্ত্রীর হাতে। তার পরে হবে বিচার। জিতেন্দ্র চান, নিজের হয়ে সুবিচার চেয়ে আদালতে নিজেই লড়াই করুন তাঁর স্ত্রী। এখানেই শেষ নয়। জিতেন্দ্র চান, আরও বেশি সংখ্যক তরুণ-তরুণী আইন নিয়ে পড়াশোনা করুন। তাঁরা সকলে ধর্ষিতাদের সুবিচার দিতে অঙ্গিকারবদ্ধ হোন। স্ত্রীর সঙ্গে ‘‘ইউথ এগেন্‌স্ট রেপ’’ নামে একটি মঞ্চও তৈরি করে ফেলেছেন জিতেন্দ্র।
গত বছরের ডিসেম্বরে জিতেন্দ্র বিয়ে করেছিলেন। বিয়ের আগে হবু স্ত্রী জিতেন্দ্রকে বারবার ফিরিয়ে দিতে চেয়েছিলেন। কিন্তু শেষমেশ অনড় জিতেন্দ্র কাছে নতিস্বীকার করেন। সমাজের সব বাধা অতিক্রম করে জিতেন্দ্র বিয়ে করেন। তার পর থেকে শুরু তাঁর লড়াই।
এই বাস্তব কি ভোলা সম্ভব? শরদিন্দু বন্দ্যোপাধ্যায়-উত্তমকুমার-সৌমিত্র চট্টোপাধ্যায়-তপন সিংহের চতুর্ভুজও বোধহয় জিতেন্দ্রর এই বাস্তবকে সেলাম ঠুকত।